khistorydata/jeongjo-sjw-relations huggingface dataset:
정조 6년
又以禁衛營言啓曰。今二月三十日弘陵幸行時。本營軍兵留都事。命下矣。內外各處入直將官軍兵。依新舊番未換時定式。銅龍門把摠李宅永。哨官元載鎭。率領新番前哨鄕軍一百十四名。貳極建陽等門。分排入直。西營哨官金重甲。率領新番左哨鄕軍四十名。宮墻頹圮諸處。分排把守。而二十九日。竝待標信替代擧行。還宮後。還入直新營。千摠金漢升。騎士將鄭宅漢。哨官崔宗憲姜申岳。敎鍊官權德恒。騎士二十五人。京標下軍四名。兼別破陣二名。新番左哨鄕軍三十七名。率領入直。南別營。哨官廉億齡。別騎衛二人。新番左哨鄕軍十七名率領守直。火藥庫。哨官文必燁。別破陣八名。兼別破陣六名新番左哨鄕軍八名。率領守直之意。敢啓。傳曰。知道。
정조 6년
又以御營廳言啓曰。今此幸行時。東營集春營入直軍兵。前期一日。以新舊番餘軍替代事。自兵曹節目。啓下矣。今二月二十九日東營。把摠蔡顯一。哨官李明錄率領新番左哨軍六十一名入直。集春營哨官金光潤。率領新番左哨軍五十名入直。各其字內宮墻頹圮諸處。依前分排。嚴飭把守。而替代時。待標信擧行。還宮後。以舊番軍還爲替直之意。敢啓。傳曰。知道。
정조 6년
趙時偉。以義禁府言啓曰。閣臣之如以閣事。或兼管他司事。遇拿推。勿爲拿囚。待開座捧供。後出送待命所事。曾有受敎矣。金載瓚旣已捧供依。受敎出送待命之意。敢啓。傳曰。知道。
정조 6년
又以義禁府言啓曰。黃海監司李敬養啓本。據刑曹粘目內。金川前郡守曺命楫。時郡守成雲柱等。移本府處之事。允下矣。曺命楫時在京畿水原地。成雲柱時在任所云。依例發遣府書吏羅將。竝拿來。何如。傳曰。允。
정조 6년
李在學。以武二所差備官。以試官意啓曰。今日卯時開場。木箭先射之意。敢啓。傳曰。知道。
정조 6년
司憲府照目。大提學金鍾秀緘辭云云。傳敎內辭意。惶恐遲晩。判付內。觀此緘答。以無文竊柄。已退媒進。爲不可出之義。是乃見今叔季文風委靡。如司馬端明。敺陽文忠之人才。何處得來。況旀重臣自是鴻匠。聲譽夙著兺除良。多年館閣。輿望所歸是隱則今以不近似之說。梗作木强之株守。抑何意義是旀。又若退而復進之嫌。尤無可論。乞暇而不得暇。間有造朝而行是如可。反忽以爲云然。是誠何心。大抵人臣使君。廉恥爲主。如有一分可以恕諒之端。朝家於此重臣。固當曲庇下體之不暇。何必屢勤飭敎。敦迫爲事也哉。由前由後。旣無處義之可言是隱則責之以分義之外。無他道焉是遣。且聞重臣進詣朝房書送答通是如爲有。則積違之餘。能無戀係之忱乎。朝家切欲見之。大提學金鍾秀緘答照律乙良分揀。令政院牌招入侍爲良如敎。
정조 6년
江原監司金憙疏曰。伏以。爲臣子而受君父罔極之恩者。從古何限而亦豈有如賤臣者乎。臣實至愚極陋。百不猶人。而殿下特畀以重宰。生疎昏謬。動輒得罪。而殿下必貸以寬典。異渥殊眷。愈往愈摯。螻蟻微臣。何以得此於聖明也。伏況臣偏蒙殿下曲保之德。丘山河海。未足爲諭。頂踵毛髮。都歸造化。此實天地覆燾也。父母鞠育也。臣雖頑如木石。豈敢不鐫心鏤骨。仰認聖恩之罔極也哉。臣每與臣老父。相對攢祝。繼之以泣。區區寸忱。可質神明。而雖使臣生隕死結。固無以報答萬一。則惟是殫誠奉職。罔敢怠忽。庶或爲涓埃之效。而默數愆尤。切有所萬萬兢惶者。向來貢蔘事。雖蒙聖上包容之恩。實爲愚臣莫大之罪。而殿最一事。又是罪上之添罪矣。臣雖極無狀。特敎嚴飭之下。焉敢有不善擧行之意。而只緣素性迷闇。臨事錯料。他道則一遵定式。而臣獨矇然襲謬。論其所犯。宜被重勘。而聖度天大。罰止問備。及乎緘辭沒實。而致勤還下改修之敎。則驚凜霣越。罔知攸措。不敢不據實仰答。而意雖出於無隱。跡反涉於自明。至今追惟。惶汗浹背。臣之罪於是乎益無所逃矣。其何敢晏然冒據於旬宣之任。董飭列邑。殫壓一道乎。且臣狗馬之疾。係是風痰之祟。每當春節。如期輒發。而今年則比前尤劇。胸膈跳動。神氣暈眩。若墜煙霧莫能省事。重以白晝玄花。目視全昏。營務公簿。一任抛棄。邑牒民訴。不免委積。時或抖擻。强有酬應。而言語顚錯。前後遺忘。以此病狀。雖復欲策勵駑鈍。仰體委寄之晠意。其可得乎。此又臣之撫躬而自悼者也。臣旣久處非據。轉益憒憒。假使不病。固宜丐免。而況今痼疾之難强。至於如此。若不早自引解。而因仍蹲冒。一味癏曠。則必將罪與病積。終致狼狽。卽此一事。而其爲辜負。亦如何哉。春巡在卽。自力無路。玆敢不避煩猥。疾聲呼籲。伏乞聖慈。曲垂鑑諒。特許遞免。以幸公私。仍治臣前後溺職之罪。以肅朝綱。不勝大願。答曰。省疏具悉。卿其勿辭察職。
정조 6년
壬寅二月二十八日辰時。上御誠正閣。推考房承旨右副承旨入侍時。右承旨李在學。右副承旨金宇鎭。記事官李祖承。記注官金健修金鳳顯。以次進伏訖。上曰。金載瓚事。何如。宇鎭曰。聞于前吏曹參議。則停望時。亦已聞知云矣。上曰。長望與前望有異。戶兵判則是長望。而至於三司望及其餘他望單子。則皆是前望中謄出者也。雖或有罪名者。皆爲列書。自是例也。且許多前望之入啓。似涉糾紛。故列書前望於長單。所以爲簡便之道。而反生如此之弊。昨日吏郞供辭中。以長望爲言。身爲銓郞。長望前望。亦未分別。此果成說之事乎。宇鎭曰。如有停望之人。則抄刪於單子。便成謬例矣。上曰。前望書入時。停望人抄刪一節聞知與否。問于前吏議以入。賤臣承命出回奏曰。自前有停望人抄刪之例。故今番抄刪。臣亦知之云矣。上曰。此與李秉模事有異。停望不過銓曹施罰之事。則何必拔之於前望中。以至上聞耶。其委折。承旨筵退後。聞于銓曹以稟。可也。命宇鎭先退。宇鎭退出。命在學書傳敎曰。促敎凡今幾遭。而迄無進身之意。分義所在。獨不念慢蹇之責乎。到今更令催促。徒屬屑越。當令置對。問其所執之何居。而文衡勿置對。曾有受敎。然揆以國體。不可一向羈縻。卽令憲府大提學金鍾秀處發緘。尙不行公委折。使之據實對供。此與尋常緘答有異。使之上來納供。上曰。大提學所住處。不過二十里地云。申飭憲府。使之今日內上來。卽爲受緘入啓。可也。以何大臣留都。取稟。命書傳敎曰。領府事留都。命退。承史以次退出。
정조 6년
壬寅二月二十八日午時。上御誠正閣。承旨入侍時。左承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。銓郞事。何如。是擧行云耶。有防曰。聞其委折。則果循謬例而然云矣。上曰。無故玉堂。公然拔望。尙切怪駭矣。有防曰。果不善爲矣。上曰。俄見軍職單子。則今番陵幸。軍職隨駕。極甚苟艱矣。仍命書傳敎曰。宣傳官田文顯。以別軍職隨駕。寶差備。無以推移云。改差。前宣傳官徐有防仍任。承旨前望單子入之。命書榻敎曰。王大妃殿進御生脈散停止。人蔘麥門冬湯一貼。自今日煎入。命退。諸臣以次退出。
정조 6년
壬寅二月二十八日酉時。上御誠正閣。坐直承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。大提學緘答。催促以入。賤臣承命出持入。命宇鎭讀奏緘答。仍命書判付訖。上曰。緘答無結語。或緣忙急而然乎。宇鎭曰。緘答公事。例有結語。而今此憲府公事。只謄大提學金鍾秀緘辭。而無結語者。有乖格式。不可無警。大司憲李𡊠。推考。何如。上曰。似因倉卒。未及照檢。勿推。可也。出擧條上曰。大提學出牌事。分付。賤臣承命出傳。命書傳敎曰。夜色將闌。大提學牌去來催促。違牌勿爲呼望。賤臣承命出傳回奏曰。今方承牌入來云矣。上曰。謝恩後卽爲入侍事。分付。賤臣承命出。與金鍾秀偕入進伏。上曰。左承旨。二直提學入侍事。分付。健修承命出。與李在學鄭志儉偕入進伏。上謂鍾秀曰。見卿久矣。鍾秀曰。今於八朔之後。始近耿光矣。上曰。卿家向來事。甚慘然矣。意謂卿必大損矣。今見卿。依舊是前日之卿。可喜矣。親病則。何如耶。鍾秀曰。荐遭慘境以後。一倍懍綴。目下情理。實無一日離側之勢矣。上曰。卿之心事。似應不見如此景象。而今如此可怪矣。然以大學講說抄節冊子見之。卿之精神所及。尙難矣。鍾秀曰。今則情理比前尤異。雖以今番幾陷大戾事言之。亦由於歸養未準請之故矣。上曰。纔於傳敎亦言之。而信口說去。予以爲卿之長短。皆在此矣。鍾秀曰。生死肉骨之恩。非言語所可形容仰達。而毋論君臣之際。雖於親舊間。但以形迹疑之。則無免罪之路。而今乃得此於聖明。感泣不知所達矣。上曰。卿言過矣。鍾秀曰。文衡之任。與他自別。非臣所可堪承。而況且累月虛縻。不勝惶悶矣。上曰。文衡非留京供劇之職。歸養之請。此時尤非其時。卿自在宮僚。予拂拭以至于今。此時予若捨卿。則非予所以終始曲保之意矣。上曰。向來所陳故事。予心甚以爲嘉尙矣。近來誰有以此等文字上陳者乎。前者所進故事。只是三條。故依春坊故事例賜批。向來所進故事則多矣。故依玉堂故事。例不爲賜批矣。鍾秀曰。臣旣告退。無以朝夕警咳於左右。故區區之忱。出於畢忠之意矣。上曰。跋文已撰置乎。鍾秀曰。臣於辭疏中。亦及此意。而儻或有以閣臣以原任文衡撰進之命。則以臣短文。實無臨急卒創之望。故果有留意起草者矣。臣何敢不以實對乎。上曰。明日親押時。卿參閣班。且見寶鑑冊子。再明日隨駕。然後還歸。宜矣。命鍾秀先退。在學曰。再明日出宮門路。當以何處爲之乎。命書榻敎曰。再明出宮門路。以協陽門爲之。又命書榻敎曰。明日親押處所。以涵仁亭爲之。命退。諸臣以次退出。
정조 6년
行都承旨嚴璹齋宿。左承旨李在學齋宿。右承旨趙時偉齋直。左副承旨金宇鎭齋宿。右副承旨李東馨齋宿。同副承旨李獻慶齋直。注書趙興鎭齋宿李祖承齋直。事變假注書李顯道仕。
정조 6년
李在學啓曰。大駕詣弘陵後。王大妃殿惠慶宮問安。何承旨進去乎。敢稟。傳曰。同副承旨進去。
정조 6년
傳于李在學曰。殿座相値。軍士房承旨分揀。
정조 6년
李在學啓曰。右承旨趙時偉。卽爲牌招。何如。傳曰。允。
정조 6년
吏曹口傳政事。吏曹正郞單。金載瓚。
정조 6년
傳于趙時偉曰。軍士房承旨。工房承旨入侍。
정조 6년
兵曹口傳政事。文兼。金載瓚。
정조 6년
傳于趙時偉曰。禮房承旨右副承旨入侍。
정조 6년
承旨前望單子入之。李東馨落點。兵曹參議前望單子入之。徐鼎修落點。
정조 6년
傳于李在學曰。承旨房仍。吏刑換房。
정조 6년
傳于金宇鎭曰。玉堂多窠。不可不備員隨駕。前望單子如已修正。入之。待下批牌招察任。
정조 6년
以守禦廳留陣狀啓。傳于李在學曰。留陣事體。何等重大。況是代主將司令。而中軍李漢泰老病資淺。改差。前中軍仍任代領。
정조 6년
傳于李獻慶曰。前望入之事。何時下敎。而郞官謂以未肅拜。夜已三鼓。尙不書入。旣有先擧行後謝恩之命。則何敢如是遲滯。該房承旨從重推考。銓郞亦爲爲先從重推考。
정조 6년
傳于趙時偉曰。今日國綱。雖曰掃地。似此擧措。前所未聞。此等政院。革之何妨。前望書入。胡大事。曉鼓不遠。煩聒爲事。將至於撤宵。職在近密之臣者。烏可無罪。在院承旨。竝爲先遞差。前望單子入之。動駕只隔數時。待下批竝卽牌招齋宿。
정조 6년
李東馨啓曰。前望單子修正以入。朝有成命。目今傳敎連下。夜色漸深。而本曹郞廳。尙不擧行。固已萬萬稽忽。況陪班隔宵。不爲來待於闕外。揆以事體。尤極未安。當該正郞金載瓚。所當重勘。而本院請推之外。他無可施之罰。何以爲之。敢稟。傳曰。今始啓辭。可謂太慢忽。當該承旨遞差。該郞當嚴處。前望姑未修正。另加各別跟尋。斯速修正。入啓。不能檢飭之該曹堂上。亦難免不職之責。一竝爲先從重推考。
정조 6년
傳于李東馨曰。謂以吏曹郞廳。不知去處。夜漏已近四鼓。煩稟爲事。若此則因此微事。至於撤宵乎。國綱所在。萬萬寒心。該房承旨爲先罷職。在院承旨從當嚴處。該郞去處。斯速推尋。前望入之。動駕隔宵。且値淸齋。該郞安往而不卽待令乎。該曹吏隷。出付刑曹。嚴問取招。
정조 6년
傳于李在學曰。行首宣傳官。不知文兼去處。記過。
정조 6년
李在學啓曰。今此陵幸時。何大臣留都乎。敢稟。
정조 6년
傳于李在學曰。今聞政院微稟。從事官金載瓚。方帶銓郞。且兼文兼。而尙在城外。初不來待云。不但申時業已聚軍。亦宜淸齋。如是偃處。萬萬駭然。該大將若能察飭。豈有是事。大關紀律。御營大將李柱國。從事官金載瓚爲先一竝記過。
정조 6년
李在學。以兵曹言啓曰。今此陵幸時。左邊捕盜大將李昌運。以漢城府左尹隨駕。右邊捕盜大將李漢昌。以禁軍別將。領軍隨駕矣。回鑾間留都御營大將李柱國。姑令權察。何如。傳曰。允。
정조 6년
又啓曰。因兵曹草記。今此陵幸時。左邊捕盜大將李昌運。以漢城左尹隨駕。右邊捕盜大將李漢昌。以禁軍別將。領軍隨駕。回鑾間留都。御營大將李柱國。姑令權察事。允下矣。御營大將李柱國牌招。以爲聽傳敎之地。何如。傳曰。允。
정조 6년
又以扈衛廳別將。以留都大臣領中樞府事金尙喆意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。答曰。知道。
정조 6년
趙時偉。以禮曹言啓曰大報壇祭享。每年二月上旬內。擇日擧行事。定式矣。吉日令日官推擇。則來三月初六日爲吉云。以此日定行。而初雖以親祭磨鍊。亦多有攝行之例。今番則何以爲之。敢稟。傳曰攝儀。
정조 6년
又以司僕寺官員。以一二提調意啓曰。今此弘陵展拜敎是時。追慕峴嶓峴道路險峻處。依例臨時啓稟。以人夫奉駕之意。敢啓。答曰。知道。
정조 6년
金宇鎭。以司僕寺官員。以一二提調意啓曰。今此弘陵展拜敎是時。各差備入把馬。依前例別單書入。而其中驛馬。則令兵曹知委各驛。使之直爲入把。至於本寺補把馬。依昨年匹數。從略磨鍊。以最近驛馬。分排取用之意。敢啓。答曰。知道。
정조 6년
又以兵曹言啓曰。前承旨李在學。趙時偉金宇鎭李獻慶西班隨駕事。命下矣。時無職名。口傳付軍職。何如。傳曰。允。
정조 6년
兵曹口傳政事。副司直李在學趙時偉金宇鎭李獻慶。
정조 6년
李東馨。以摠戎廳言啓曰。今此弘陵幸行時。各軍門標下餘軍量宜作隊。將官率領。各其本營留待入直事。自兵曹節目。啓下矣。本廳京居標下軍五十名抄擇。依節目作隊。今二月二十九日申時量。使將官率領。入直于鍊戎臺本營之意。敢啓。傳曰。知道。
정조 6년
又以二所巡廳言啓曰。去夜初更五點量。犯夜人訓鍊院主簿金弘運執捉。而依例移送義禁府之意。敢啓。傳曰。知道。
정조 6년
壬寅二月二十九日辰時。上御誠正閣。右副承旨與二直提學入侍時。二直提學鄭志儉。右副承旨徐鼎修。假注書趙衍德。別兼春秋徐龍輔鄭東浚。以次進伏訖。上曰。今日承旨盡爲齋宿乎。鼎修曰。然矣。上曰。二直提學筆翰。頗有可觀矣。鼎修曰。至於屛簇。果能善書矣。命退。諸臣以次退出。
정조 6년
壬寅二月二十九日辰時。上御誠正閣。左副承旨入侍時。左副承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上曰。左承旨入來乎。宇鎭曰。姑未入來矣。命書傳敎曰。前望書入時抄刪。其例非今斯今。一自銓郞復設以後。無人不襲謬。見漏者尙有多人云爾。則不獨此銓郞之罪而已。今欲痛革此習。銓曹須有郞官。然後可以擧行。近來凡事。以兩便爲主。金載瓚姑爲分揀放送。閣職外仍任。使之卽速修正望單入啓。上曰。別雲劍盡爲入來乎。宇鎭曰。只兵判入來矣。命退。承史以次退出。
정조 6년
壬寅二月二十九日午時。上御涵仁亭。親押入侍時。行都承旨嚴璹。左承旨李在學。右承旨趙時偉。左副承旨金宇鎭。右副承旨徐鼎修。同副承旨李獻慶。記事官趙興鎭李祖承。兼春秋金鳳顯。別兼春秋徐龍輔。以次進伏訖。通禮啓請跪。上詣板位跪。時偉跪進祝文。上親押訖。命宇鎭書傳敎曰。明日聚軍。天明後爲之。開門勿爲差早。璹曰。明日湯劑。當於晝停所待令乎。上曰。唯。璹曰。自明日當爲煎入正氣散矣。調中湯則當出停止榻敎乎。上曰。唯。仍命書榻敎曰。進御加味調中湯。自明日停止。命退。諸臣以次退出。
정조 6년
行都承旨嚴璹藥院進。左承旨鄭志儉坐直。右承旨趙鼎鎭坐。左副承旨徐鼎修坐。右副承旨李世奭坐。同副承旨黃昇源坐直。注書趙興鎭病李祖承仕直。事變假注書李顯道藥院直。
정조 6년
大駕詣弘陵入齋室後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 6년
王大妃殿惠慶宮。遣承旨問安。答曰。知道。
정조 6년
校理前望單子入之。尹尙東朴天行。副校理前望單子入之。李時秀。副修撰前望單子入之。李顯模尹長烈落點。
정조 6년
承旨前望單子入之。鄭志儉李世奭徐鼎修黃昇源落點。
정조 6년
鄭志儉啓曰。新除授校理朴天行。副修撰李顯模尹長烈。方在罷散中。何以爲之。敢稟。傳曰。敍用。
정조 6년
傳于黃昇源曰。軍士房承旨入侍。
정조 6년
以問安承旨啓辭。傳于鄭志儉曰。左副承旨進去。
정조 6년
黃昇源啓曰。注書趙興鎭病。代假注書趙衍德。姑令仍察廳任。何如。傳曰。允。
정조 6년
黃昇源啓曰。卽者中樞府錄事來言。判府事李徽之入城云矣。係是大臣去就。敢啓。傳曰。知道。
정조 6년
黃昇源。以義禁府言啓曰。因二所巡廳啓辭。犯夜人金弘運。依例移送義禁府事。知道。啓下矣。金弘運今方待命。卽爲拿囚後。待用刑。隨更數決杖放送。何如。傳曰。姑爲保放。
정조 6년
黃昇源。以義禁府言啓曰。保放罪人李恒林査啓。旣已啓下。卽爲還囚之意。敢啓。傳曰。明日捧供。
정조 6년
黃昇源。以義禁府言啓曰。保放罪人任觀周査啓。旣已啓下。卽爲還囚之意。敢啓。傳曰。明日捧供。
정조 6년
壬寅二月三十日卯時。上詣弘陵。擧動入侍時。行都承旨嚴璹。左承旨鄭志儉。右承旨趙鼎鎭。左副承旨徐鼎修。右副承旨李世奭。同副承旨黃昇源。記事官趙興鎭李祖承。記注官金健修金鳳顯。以次侍立訖。上具戎服。乘輿出協陽門。上降輿乘馬。由崇禮門詣晝停。上降馬入幕次。諸臣口傳問安。上曰。京畿監司各務差使員入侍。京畿監司李亨逵等。以次進伏。上曰。凡係役民之事。旣命除減。果無貽弊之端耶。亨逵曰。凡事已有區處。少無貽弊之端矣。命退。上曰。時原任大臣入侍。出榻敎賤臣承命出。與領府事金尙喆。領敦寧鄭存謙。領議政徐命善。判府事鄭弘淳。左議政洪樂性。右議政李福源偕入進伏。尙喆等曰。侵晨勞動。聖體。若何。上曰。一樣矣。上曰。戶曹判書入侍。賤臣承命出。與戶曹判書金華鎭偕入進伏。上曰。卿來自關西。或有可達之事耶。華鎭曰。大小設施之事。皆狀啓已爲仰陳。今則別無可奏之事矣。命退。上仍具戎服。乘馬詣陵所。至下馬所。上降馬乘輿。入齋室。諸臣口傳問安。親祭時至。上改具黲袍烏犀帶。乘輿至紅箭門外。降輿詣板位。行禮訖。仍詣丁字閣板位。行酌獻禮如儀訖。詣陵上碑閣奉審。還詣板位。行辭陵禮訖。上出紅箭門外。乘輿還御齋室。上曰。不換金正氣散一貼煎入。出榻敎提調鄭民始奉進湯劑。上進御訖。民始曰。湯劑更爲煎待乎。上曰。待令於晝停所。可也。命退。命書傳敎曰。侍衛軍兵揷羽。上改具戎服。乘輿詣降輿所。降輿乘馬。至洞口外。命書駕前下敎曰。自陵洞外。至崇禮門捧上言。上曰。當詣明陵展拜。先後廂及百官。皆於路上留住事。分付。上仍詣明陵至下馬所。上降馬乘輿。入齋室。上改具黲袍烏犀帶。詣紅箭門內板位。行望陵禮訖。上命昇源曰。詣陵上奉審以來。出榻敎上還御齋室。命書傳敎曰。明陵弘陵守僕守護軍京事知守僕施賞。各陵守僕等一體考例施賞。上改具戎服。乘輿出齋室。至乘馬所。上降輿乘馬。詣晝停所。上曰。提調入侍。民始進伏。上曰。進御不換金正氣散一貼。更爲煎入。出榻敎民始曰。勞動之餘。膈滯之候。若何。上曰。無減矣。湯劑入之。民始奉進湯劑。上進御訖。命書傳敎曰。左議政進詣昌陵。奉審以來。上仍具戎服。乘馬進發。至延恩門遞馬所。上降馬御軺床以坐。上曰。李判府事入侍。健修承命出。還入奏曰。判府事李徽之。以入侍之意。傳諭。則以罪負甚重。不敢遽然入對云矣。上曰。所辭過矣。卽爲入侍事。更爲傳諭。如云戎服。以醫官所着中推移以服事。一體傳諭。少頃。徽之伏前。上曰。卿之所辭。無已太過乎。今日不爲隨駕。以便服祗迎。尤爲過當矣。徽之曰。聖敎至此。昭釋無餘。臣不勝感泣。而以本事言之。不過虛影而已。臣之誤着。無復餘地。豈不靦顔乎。上曰。虛影云云。果何謂耶。徽之曰。虛影云云。卽指無謂有之意也。上曰。今則少無難安之端。仍爲隨駕好矣。徽之曰。隨駕亦有所不安。卽當今日隨後入城矣。命退。鼎修曰。昭釋無餘云云。果未知謂何事。而至於虛影云云。大是意外。大臣之言如此。世道之憂。容有旣乎。上曰。其言多有未曉處矣。上仍乘馬。由崇禮門入敦化門至協陽門外。命書駕前下敎曰。御營廳從事官外。今日記過人竝蕩滌。又命書駕前下敎曰。明日翌日問安。竝勿爲之。上降馬乘輿。入協陽門還內。諸臣口傳問安訖。以次退出。
정조 6년
行都承旨嚴璹藥院進。左承旨鄭志儉坐。右承旨趙鼎鎭坐直。左副承旨李世奭坐直。右副承旨徐鼎修坐。同副承旨黃昇源坐。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
徐鼎修啓曰。自今日至初五日。國忌齋戒正日。視事頉稟。傳曰。知道。
정조 6년
黃昇源啓曰。大司憲李𡊠武二所進去。執義兪彦鏶在外。掌令柳匡國在外。一員未差。持平韓栐在外。李泰永武一所進去。今日以監察茶時之意。敢啓。傳曰。知道。
정조 6년
傳于黃昇源曰。左承旨左副承旨同副承旨入侍。
정조 6년
傳于鄭志儉曰。京畿監司李亨逵虎皮一令。地方官高陽郡守林重遠弓箭一部。依例賜給。
정조 6년
傳于趙鼎鎭曰。齋院公事入之。
정조 6년
傳于李世奭曰。才以不爲待令之罪。至命削職。而又不懲畏。徑歸私次。後犯比前。愈往愈甚。知有國綱。焉敢乃爾。吏郞則雖已譴削。而至於從事官事。記過待令之命。姑無蕩滌。則又豈可以混看乎。從事官之如許犯科。或可諉之新進文士。不解軍務。該營之無一言皁白。尤極駭異。御營大將李柱國爲先從重推考。
정조 6년
傳于李世奭曰。事體國綱。不可尋常處之。今則前望亦皆釐正。吏曹正郞金載瓚削職。
정조 6년
黃昇源。以兵曹言啓曰。明日皇壇親臨肄儀時。本曹堂上侍衛不可不備員。而參議柳誼差祭。參知未差。無以備員。參知有闕之代。令該曹口傳差出。何如。傳曰。令該曹口傳擇差。
정조 6년
傳于趙鼎鎭曰。昨日路上擊錚之類。皆令今日內捧供以聞事。分付刑曹。行公堂上。只有一人。參議未差之代。令該曹口傳差出。
정조 6년
吏曹口傳政事。李在學爲刑曹參議。金宇鎭爲兵曹參知。參議柳誼。參知金宇鎭。陞降。
정조 6년
傳于趙鼎鎭曰。寧邊府使未差之代。政官牌招開政擇差。參議前望單子入之。待下批牌招察任。
정조 6년
以初二日望位禮侍衛節目。傳于黃昇源曰。初六日當行望位禮。更爲書入。
정조 6년
傳于鄭志儉曰。皇壇望位禮。退行於初六日。該房知悉。
정조 6년
吏曹參議前望單子入之。趙時偉落點。
정조 6년
有政。吏批。行判書李命植進。參判金文淳。參議趙時偉牌不進。同副承旨黃昇源進。吏批啓曰。大司成今當差出。而擬望之人乏少。承旨竝擬。何如。傳曰。允。
정조 6년
以大司成望筒。傳于趙鼎鎭曰。承旨外。更爲擬入。
정조 6년
以趙榮弼爲司諫。以李穦爲掌令。以尹行元爲修撰。以李澤徵爲工曹參議。以李達秀爲寧邊府使。以李顯永爲安岳郡守。以尹尙東爲東學敎授。以趙城鎭爲南學敎授。以金履素爲大司成。
정조 6년
以安岳郡守望筒。傳于趙鼎鎭曰。今此點下。意欲息鬧。使之當日下送。如無特敎。無得輕易移擬。
정조 6년
兵批。判書鄭好仁病。參判蔡弘履入直進。參議柳誼差祭。參知金宇鎭未肅拜。同副承旨黃昇源進。啓曰。兵批政廳左副承旨李世奭當爲進去。而與參判蔡弘履翁壻相避。故臣吏兵批兼進之意。敢啓。傳曰。知道。
정조 6년
副護軍徐有大尹㬚李身晦。副司直鄭宇淳李亨元李錫夏趙錫穆。副司果金寅燮單付。
정조 6년
以閑良李維新上言。傳于李世奭曰。此事每欲一問而未果。丙申初頭申飭。此等濫資而際見。故兵使李國賢狀聞。伊時特命査考。實蹟以聞矣。査問之文書。仍以閪失。迄至于今。然則豈不有欠於綜核之政。此上言不必回啓。令該曹更考其時査啓後。草記稟處。元査啓如果不下。該曹更爲行會本道。推尋考準。
정조 6년
趙鼎鎭。以弘文館言啓曰。本館下番。姑降入直。事甚未安。今日政。新除授玉堂。待下批牌招入直。何如。傳曰。允。
정조 6년
以慶尙監司道內還穀居末狀啓。傳于黃昇源曰。本道昨年年事。通一道告歉。催科之政。固料甚艱。而觀此未捧狀聞。猶不至太夥。然居末以下諭罪一款。特爲分揀。
정조 6년
傳于黃昇源曰。內吹兼內吹。竝令各該營。依例施賞後。草記。
정조 6년
黃昇源。以都摠府言啓曰。去夜二更量。本府郞廳朴基赫巡檢時。弘化門入直軍朴廷興腰牌及軍裝器械等物。元無所持。見捉於點考之際。莫重闕門。宿衛之軍。不謹疎忽如此。萬萬可駭。依法科治之意。敢啓。傳曰。草記書多年號。前所未見。捧納承旨。從重推考。厥漢爲先令本都監。査實草記。
정조 6년
李世奭。以訓鍊都監言啓曰。因都摠府草記。巡檢時軍物執頉。弘化門入直軍朴廷興。令本都監。査實草記事。命下矣。朴廷興捉來。不持軍裝。不佩腰牌。委折嚴問。則廷興所供內。矣身本以鞍子匠爲業。故使役於他處。猝聞入番之奇。蒼黃入去之致。器械未及持來。而腰牌則見失於路中。摘奸執頉之後。始覺尋得。今以還佩納招矣。渠以宿衛之卒。莫重入番軍裝及腰牌。不爲持佩。放恣就直。究厥罪狀。萬萬痛駭。爲先除案拘留。待用刑嚴棍。入番哨官與旗隊摠之慢不點閱之罪。竝待用刑重棍。而臣亦有常時不能檢飭之失。惶恐待罪之意。敢啓。傳曰。知道。勿待罪。
정조 6년
傳于李世奭曰。右副承旨入侍。
정조 6년
李世奭。以吏曹言啓曰。今此大報壇遣大臣攝行祭。大祝前持平尹行元。捧紙位官。前持平李性吾塡差。而時無職名。令該曹口傳付軍職。何如。傳曰。允。
정조 6년
李世奭。以兵曹言啓曰。今此謁聖武科初試試官望。今方擬入。而時無職名人員。依例口傳付軍職。何如。傳曰。允。
정조 6년
黃昇源。以武一所差備官。以試官意啓曰。今日更爲設場試取之意。敢啓。傳曰。知道。
정조 6년
黃昇源。以武二所差備官。以試官意啓曰。今日設場試取之意。敢啓。傳曰。知道。
정조 6년
李世奭。以訓鍊都監言啓曰。依傳敎。本局兼內吹三十名處。木綿各二疋式。依例施賞之意。敢啓。傳曰。知道。
정조 6년
李世奭。以禁衛營言啓曰。依傳敎。本營兼內吹三十名等處。木綿各二疋式。依例施賞之意。敢啓。傳曰。知道。
정조 6년
李世奭。以禁衛營言啓曰。本營隨駕將校軍兵等處。依定奪。乾犒饋磨鍊。分給之意。敢啓。傳曰。知道。
정조 6년
李世奭。以御營廳言啓曰。本廳隨駕將校軍兵等處。依定奪。乾犒饋磨鍊。分給之意。敢啓。傳曰。知道。
정조 6년
李世奭。以御營廳言啓曰。依傳敎。本廳兼內吹三十名等處。各木綿二疋式。施賞之意。敢啓。傳曰。知道。
정조 6년
李世奭。以摠戎廳言啓曰。依下敎。今番隨駕。本廳招搖旗差備將校軍兵等犒饋。以乾物磨鍊。分給之意。敢啓。傳曰。知道。
정조 6년
李世奭。以守禦廳言啓曰。今番隨駕。招搖旗差備將校軍兵等犒饋。依傳敎。以乾物磨鍊。分給之意。敢啓。傳曰。知道。
정조 6년
黃昇源。以刑曹言啓曰。因南部居金召史上言。田春滿放送事。命下矣。稷山縣定配罪人田春滿。卽爲放送事。發關。分付于該道道臣之意。敢啓。傳曰。知道。
정조 6년
黃昇源。以義禁府言啓曰。時囚罪人金弘運姑爲保放事。命下矣。金弘運姑爲保放之意。敢啓。傳曰。知道。
정조 6년
禁府啓目。奉常判官林鳳頀。原情云云。傳旨內辭緣。泛稱遲晩。刑推得情。何如。判付啓。渠雖該色。旣不在直云爾。則宜有參量之道。以公罪。勘放爲旀。祭物捧上時事。入直郞官主管。載在節目是如爲有。則不可不摘發勘罪。令政院捧現告。拿問處之爲良如敎。
정조 6년
禁府啓目。粘海南前縣監李恒林更招云云。亦以道臣査啓內。辭意發問目。更爲嚴問。則擅施刑杖。濫殺人命之罪。旣已遲晩。究厥所爲。已萬萬無狀。而當初納供時。全事牢諱是如可。到今査啓明的之後。始乃吐實之狀。亦極痛駭。竝只照法勘處。何如。判付啓。事係殺越人命。不可尋常究覈兺除良。一事二事。例勘爲主。則惟彼一部典則之書。祗歸等棄之物。今日國綱。雖曰掃地。豈可一番行査而止。此囚姑爲嚴囚。以待用刑時處分爲旀。所爲廉客是如爲在稱名人。自本道爲先施威。嚴問其慫慂指使委折。捧遲晩以聞事。行會爲良如敎。
정조 6년
刑曹啓目。中和居童蒙金秦擊錚原情云云。依先朝受敎。爲先放送是白在果。所供如此。上裁。何如。判付啓。事係殺獄。令道臣親執詳査狀聞爲良如敎。
정조 6년
刑曹啓目。長湍居童蒙張千壽擊錚原情云云。依先朝受敎。爲先放送是白在果。所供如此。上裁。何如。判付啓。元非大事。分揀放送爲良如敎。
정조 6년
刑曹啓目。公山居幼學李瑨擊錚原情云云。論其本事。便一山訟。令漢城府稟處。何如。判付啓。觀渠原情。儘如其言。該縣監事。亦足怪訝。令本道道臣。親執詳査後。狀聞爲良如敎。
정조 6년
壬寅三月初一日卯時。上御誠正閣。左承旨左副承旨同副承旨同爲入侍時。左承旨鄭志儉。左副承旨李世奭。同副承旨黃昇源。假注書趙衍德。記注官金鳳顯。別兼春秋鄭東浚。以次進伏訖。上曰。上言軸。承旨輪回讀奏。其中違格者抄出。可也。志儉等。以次讀奏。讀未半。上曰。承旨出去。自政院抄啓可也。仍命退。承史以次退出。
정조 6년
壬寅三月初一日午時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。敦寧都正。何爲尙不肅謝乎。趁明日拜謝事。分付。上曰。今日坐直。誰也。鼎修曰。右承旨趙鼎鎭。左副承旨李世奭伴直矣。命退。承史以次退出。
정조 6년
壬寅三月初一日酉時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。安岳郡守。何以尙不肅謝乎。今則門鑰已下。卽令明日拜謝事。分付。擊錚罪人捧供。皆令當日擧行事。亦爲分付。命退。承史以次退出。
정조 6년
行都承旨嚴璹藥院進。左承旨徐有防坐直。右承旨趙鼎鎭坐直。左副承旨李世奭坐。右副承旨徐鼎修坐。同副承旨黃昇源坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
傳于趙時偉曰。左承旨許遞。前望單子入之。徐有防落點。
정조 6년
兵曹口傳政事。副司直鄭志儉單付。
정조 6년
傳于趙時偉曰。右副承旨與提調入侍。
정조 6년
徐有防啓曰。注書李祖承病代。假注書趙衍德姑令仍察聽任。何如。傳曰。允。
정조 6년
大司成前望單子入之。趙尙鎭落點。
정조 6년
趙時偉啓曰。新除授大司成趙尙鎭方在罷散中。何以爲之。敢稟。傳曰敍用。
정조 6년
趙時偉。以兵曹言啓曰。因南部居閑良李維新上言。判付內。此事每欲一問而未果。丙申初頭申飭。此等濫資而際見。故兵使李國賢狀聞。伊時特命査考。實跡以聞矣。査問之文書。仍以閪失。迄至于今。然則豈不有欠於綜核之政。此上言不必回啓。令該曹更考其時査啓後。草記稟處。元査啓如果不下。該曹更爲行會本道。推尋考准事。命下矣。取考曹中文書。則戊戌八月十八日。平安兵使李柱國。不以査啓封進。以査報報來於本曹。以爲依關辭。一一摘奸後。修繕數爻。修成冊上送。而李恒訥。以兵房軍官。各樣新備修補等役。始終監董。果爲的實云。故其時本曹。已以此意草記。則以知道下批矣。査報文書。初無閪失之事。而當初請賞狀聞。本曹覆啓中。啓字爻周以下。故加資一款。尙不敢擧論。今此李維新之爲父呼籲。不無所據。而事係干恩。臣曹不敢擅便。上裁。何如。傳曰。元文書搜索不得。意謂閪失云矣。觀此草記。啓字爻周以下之故。加資一款。迄不擧論。果然則在渠不但爲稱冤之端。揆以朝令。亦涉班駁。李恒訥加資。依伊時回啓施行。可也。
정조 6년
徐鼎修。以訓鍊都監言啓曰。今番隨駕。將校軍兵及武藝別監等犒饋。依定奪。以乾物磨鍊。分給之意。敢啓。傳曰。知道。
정조 6년
徐鼎修。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 6년
趙時偉。以武一所差備官。以試官意啓曰。木箭纔已畢射。柳葉箭今方試取。而遐方擧子之當此農節。曠日留滯。不可不慮。在前如此之時。有竝設四貫革之例。今亦依近例。四貫革竝設之意。敢啓。傳曰。知道。
정조 6년
黃昇源。以義禁府言啓曰。時囚罪人林鳳頀原情公事。判付內。祭物捧上時。入直郞官。令政院捧現告拿問處之事。命下矣。其時入直郞官。以奉常寺直長洪現告。而洪今方待命。卽爲拿囚之意。敢啓。傳曰。知道。
정조 6년
李世奭。以刑曹言啓曰。昨日動駕時。衛外擊錚人等。依近例除刑推拱捧以入之意。敢啓。傳曰。草記八度。啓目二十四度。纔已批下或判下。待明朝可以決處者決處。可以回啓者回啓。俾無遲滯之弊。可也。
정조 6년
李世奭。以刑曹言啓曰。昨日動駕時。京畿楊根居李光弘擊錚於衛外。故取考其原情。則以爲。庚寅年買得木物六百餘株於麟蹄地矣。摠戎廳將校邊光宅。書吏申世哲等。憑公勒奪。故呈法司屢度得決。而猶多未捧之零數。至有呼籲行査之擧。而未蒙公決云矣。取考李光弘兩次擊錚文案。則庚子九月前判書臣李性源。以非四件勿施草記請罪。因判付內。特敎取招於本廳校吏。而與本曹相訟時文案。別無相左之端。故置光弘於落科。使之退訟。昨年十月。前判書臣金魯鎭。以其年過八十。不爲請罪。而本事則已經處決。猥越煩聞。草記勿施矣。大抵此訟。揆以法意。元非四件。論以本事。亦經處決。到今別無更査之端。八十窮濫之類。雖難照勘。再三呼籲之擧。極涉無嚴。原情內辭緣。置之。何如。傳曰。允。
정조 6년
李世奭。以刑曹言啓曰。昨日動駕時。豊德居尙快賢擊錚於衛外。故取考其原情。則其父光澤謄傳聖批時。率爾添字之罪。萬死猶輕。喪子失性。無心誤書之致。而失實納供。出於暫時求生之計。屢經嚴刑。五年滯囚。氣息奄奄。使渠替父嚴囚。以待處分云矣。考見詳覆文案。則尙光澤。以疏批添書。承款結案。方待啓覆。而今其子快賢。全沒事實。飾詐爲說。肆然天聽者。萬萬無嚴。如此猥濫之類。不可以爲父呼籲。有所曲恕。原情勿施。其罪狀。自臣曹考律勘處。何如。傳曰。允。
정조 6년
李世奭。以刑曹言啓曰。昨日動駕時。西部居良女徐召史。擊錚於衛外。故取考其原情。則其夫李思謹。以古群山僉使。戊戌定配於昆陽郡。而家有老母。戀子成疾。特蒙放釋事爲請矣。取見金吾配案。則其父思謹以斗護逆種罪定配。則與他編配有異。而乃敢縱其妻。肆然呼籲者。萬萬狠越。原情內辭緣。置之。何如。傳曰。允。
정조 6년
李世奭。以刑曹言啓曰。昨日動駕時。抱川居幼學丁志中擊錚於衛外。故取考其原情。則其七代祖故贊成應斗祭位條田畓。在於黃州。傳來二百年。而去辛巳作者輩。稱以買得。忽地起訟。反爲落訟於載寧郡。故渠自受出。決立案後。甲申年斥賣宮房。則十年收稅。終不給價。癸巳年呈推於京兆。如前收獲。丙申年宮屬。堅執文卷。無端起鬧。又呈京兆。還爲推出。而作者輩。奔走京鄕。鑽刺䵝䵢之謗。官屬等受捧賂物。咸曰逐送爲可。使不得接跡於本境內云矣。此畓果是渠世傳之物。而因作者輩之橫侵。有所見失。則呈訴營邑及法司。以待處決。何所不可。而乃敢以至猥屑至微瑣之事。肆然呼籲者。極涉無嚴。原情勿施。自臣曹考律勘處。何如。傳曰。稱以幼學。似是士子。而渠必窮艱自存之故。有此越法呼籲之擧。豈必責之以恒心。自本曹參酌決放。
정조 6년
李世奭。以刑曹言啓曰。昨日動駕時。中部居良人金履恭擊錚於衛外。故取考其原情。則其父昌祿戊戌定配於昆陽郡。與李尙直俱蒙減等之典而尙直已彼恩宥。其父尙未蒙放。冀蒙放釋事爲請矣。取見金吾配案。則其父昌祿。以獜養兩賊之書札外。密傳言語罪邊配。則當初所坐。與他尋常編配有異。而乃敢肆然天聽者。極涉痛駭。原情內辭緣勿施。履恭無嚴之罪。不可以爲父呼籲有所容貸。自臣曹照法嚴勘。何如。傳曰。允。近來隄防。雖曰蕩然。一部明義之書。刊布未幾。有此覬覦之漸。此而不已。凶徒逆孽。皆將接踵鳴錚。揆以國法。寧有是也。
정조 6년
李世奭。以刑曹言啓曰。昨日動駕時。洪忠道西原居。幼學盧勉敬擊錚於衛外。故取考其原情。則其父兢。以科場巨擘。重被刑訊。遠配渭原。今至六年。而其祖母。以篤老之年。晝夜呼泣。奄病㱡㱡。且同罪諸人。已得放還。使其父得還故土事爲請矣。蓋此盧兢。以奔走世利。一世膾炙之巨擘。初因臺疏。受刑遠配。及其遇赦蒙放之後。又因臺疏。依前仍配。則其所負犯。非比尋常。原情內辭緣置之。勉敬猥濫天聽之罪。不可以爲父呼籲。置而不論。自臣曹考律勘處。何如。傳曰。允。比金昌祿子稍有間焉。若其乖亂士習。誘惑人心。致使勢家子弟。目不識丁。自陷大戾。莫非此輩之罪。肆然呼訴。萬萬無嚴。朝家廣開不諱之門。思聞無隱之說。而至於此等之類。此等之言。適足爲啓。倖竇貽後弊之資。自本曹各別嚴勘。
정조 6년
李世奭。以刑曹言啓曰。昨日動駕時。江原道蔚珍居幼學南彙迪。擊錚於衛外。故取考原情。則關東蔘弊。有嶺東嶺西之不均。而蔚珍。又東之一小縣也。結不滿八十夫。民不過三千戶。人貧土瘠。邑殘如斗。貢蔘之多。至於三十三兩八錢零。諸般名色蔘。又爲四兩零。而蔘非土産。給價封進矣。甲戌詳定時。以八十兩定爲元封蔘價。其他補縮等蔘。鱗次減價。春以錢作貢。秋臘則以蔘封進嶺東之民。喜躍相告。庶幾無濫徵之患矣。未滿三十年之內。蔘價刁蹬。一兩蔘添價。幾過二百兩。雖以本縣言之。京作貢蔘外詳定錢。則一千一百七十四兩零。而添給之錢。則二千四百九十四兩。故號訴監營。則只曰自邑變通。奔告繡衣。則亦曰旣有詳定而已。願以關東一道。隨其邑之大小分數差等。旣有春等蔘。作貢錢之典。今此貢蔘。亦或有弛張之道云矣。朝家之於關東蔘弊。前後軫念。旣勤且摯。惠澤所及。可感豚魚。則渠雖愚氓。亦當知進上之爲莫重。而乃敢以均平弛張等語。張皇爲說。挺身登聞。究厥所爲。誠極痛駭。旣非四件。且關正貢。原情內辭緣。勿施其罪狀。自臣曹考律嚴勘。何如。傳曰。允。此則抑有委折。昨於擧動時。見於門外。有持疏儒生。仍以如有切願之事。何不擊錚爲敎。原情勿捧矣不料本事之如許。然無異敎使之爲殆近罔民勘律。則特爲分揀後。勿如是之意。嚴飭分付。放送。
정조 6년
李世奭。以刑曹言啓曰。昨日動駕時。北部居閑良鄭璲擊錚於衛外。故取考其原情。則望遠亭合井里兩洞民。氷漁船生業者。今至數百年。而西江奸民鄭龍河等六兄弟。怙勢勒奪。都呑其利。故丁丑年望合兩民。擊鼓鳴冤。則特遣繡衣按察。又送備郞摘奸後。出給於望合兩里。而丙申春。又見奪於龍河等處。故冒死呼籲。則判付內。使京兆首堂。招致上下江民。採問後稟處事下令。而其時判尹。以兩是兩非回達。則又爲下令備局。更査以稟。而備局不卽回達。故庚子秋呼訴備局。則有司堂上不爲回稟。自本司決給於兩洞居民處。而龍河等。少無顧忌。益復肆虐。一向劫奪。兩里民人。失此生利。已抵餓死之境云矣。今觀所供。則在其洞里。雖是切身之事。揆以法意。元非四件之內。前後三年。肆然登聞者。民習所在。萬萬無嚴。原情勿施。其畏屑之罪。自臣曹考律勘處。本事更令京兆。詳細嚴査。從公處決後稟處。何如。傳曰。雖非四件。爲弊則爲弊矣。令漢城府。從公決給後。草記。勘罪一款。分揀。
정조 6년
刑曹啓目。平安道定州居。童蒙金淵瑞擊錚原情云云。依先朝受敎。爲先放送是白在果。所供如此。上裁。何如。判付啓。此是度支所管兺除良。判堂纔經本道監司。且諳當初事。實出意見。論理稟處。俾無彼此紛競呼訴之弊爲良如敎。
정조 6년
壬寅三月初二日卯時。上御誠正閣。右副承旨。藥房提調。同爲入侍時。提調鄭民始。右副承旨徐鼎修。假注書趙衍德。別兼春秋徐龍輔鄭東浚。以次進伏訖。上曰。左承旨入侍。賤臣承命出。與徐有防偕入進伏。民始曰。聖候欠寧。伏不勝悶慮矣。上曰。必是痰滯之症。而兼有燥熱之氣。進用治熱之劑。何如。民始曰。日昨動駕時。納涼太過。必是外氣所祟之症。亦難以涼劑調治。先以治痰之劑。進用。宜矣。上曰。吳道炯使之入來。賤臣承命出。與道炯偕入進伏。民始曰。醫官必診察聖候。然後可以命藥矣。命道炯入診。道炯診候訖奏曰。膈間多有痰滯之候。且有外氣之所祟。以加味正氣散數貼。先爲進御。宜矣。上曰。此劑非發散之劑乎。道炯曰。以發散論之。不必大段矣。命書榻敎曰。進御加味正氣散一貼煎入。命道炯先退。民始曰。所御處所。極甚狹窄。且春候與冬有異。似有壅鬱之慮矣。上曰。不必爲慮矣。命退。諸臣以次退出。
정조 6년
壬寅三月初二日辰時。上御誠正閣。藥房提調持湯劑入侍時。提調鄭民始。左承旨徐有防。假注書趙衍德。別兼春秋徐龍輔鄭東浚。醫官吳道炯。以次進伏訖。上命進湯劑。道炯跪進加味正氣散。上進御訖。道炯曰。夕間當更進一貼。而湯劑未御之前。以茶飮進服。宜矣。上曰。唯。民始曰。此劑自是調回之劑。當爲更進。而待下敎。以爲煎進乎。上曰。可矣。命退。諸臣以次退出。
정조 6년
壬寅三月初二日酉時。上御誠正閣。藥房提調入侍時。提調鄭民始。左承旨徐有防。假注書趙衍德。記注官金健修金鳳顯。醫官吳道炯洪履福。以次進伏訖。民始曰。午間。聖體。調攝。若何。上曰。別無加減矣。醫官洪履福術業。果何如。民始曰。頗精明云矣。道炯曰。朝筵已有仰達。而今此上候。專是痰滯所祟。加進加味正氣散一貼。宜矣。上曰。今日痰滯。比昨有加。連用此劑。未知。何如。民始曰。大抵痰滯。挾寒發作。自是例症。今於湯劑。宜進溫熱之劑。而至於涼劑。恐涉如何矣。上曰。今此症候。得非鬱滯所祟乎。道炯曰。不無是慮矣。上曰。人蔘能無助熱之慮乎。道炯曰。只以五分蔘煎入。必無助熱之害矣。上曰。洪履福亦言其藥劑便否。履福曰。以黃茋柴胡爲主。則人蔘五分。似無助熱之慮矣。道炯曰。薑橘茶何以爲之乎。上曰。俟少頃進御。可也。命道炯等先退。民始曰。明日當煎進湯劑。而使吳道炯診察聖候後。以爲煎入。宜矣。上曰。唯。命退。諸臣以次退出。
정조 6년
傳于徐有防曰。提調率醫官入侍。
정조 6년
徐有防啓曰。弘文提學鄭民始牌不進推考傳旨。今方捧入。而三日製命下之後。如是違牌。不卽承膺。事甚未安。更卽牌招。何如。傳曰。允。
정조 6년
趙鼎鎭啓曰。弘文提學鄭民始。旣已承牌。藝文提學徐有隣。一體牌招。同參考試。何如。傳曰。允。
정조 6년
趙鼎鎭啓曰。藝文提學徐有隣牌不進推考傳旨。今方捧入。而同參考試旣有定式。如是違牌。事甚未安。更卽牌招。何如。傳曰。允。
정조 6년
徐鼎修啓曰。臣承命與弘文提學鄭民始偕往泮宮。儒生試取。收券四十六張捧入之意。敢啓。傳曰。科次後持合考試券入侍。
정조 6년
傳于黃昇源曰。左右捕將前望入之。入之。左捕將李敬懋。右捕將徐有大落點。
정조 6년
徐鼎修啓曰。新除授左邊捕盜大將李敬懋。右邊捕盜大將徐有大竝卽牌招。命召及大將牌。傳令牌傳授。何如。傳曰。允。
정조 6년
徐有防。以吏曹言啓曰。永禧殿令嚴球呈狀內。身病猝重。勢難察任云。今姑改差。何如。傳曰。允。
정조 6년
徐鼎修。以戶曹言啓曰。因刑曹啓目。平安道定州居。童蒙金淵瑞擊錚原情判下內。論理草記稟處事。命下矣。淵瑞之父元泰。本以奸猾之類。出沒京鄕。作弊多端。終前誣罔上言之狀。萬萬痛駭。而今此混入民畓之說。尤極巧惡。臣待罪西關時。詳査委折。窮覈情僞。則渠乃無辭發明。箇箇自服。故仍爲遠地定配。俾懲後習矣。未及周年。又令其子。有此煩訴之擧。民習之無嚴。固已寒心。而觀其供辭。亦非十三孩童所可自辨者。必有挾私慫慂之人。其指嗾穉騃。驚動天聽之罪。若不覈出嚴懲。日後之弊。有不可勝言。擊錚人金淵瑞捉送本道。其同情諸人。各別嚴査照律重勘之意。分付。何如。傳曰。當依此草記施行。而推以事理。差人輩之從中幻弄。理所必至。令新道伯。多岐査實。使之具由報來。更爲草記稟處。可也。
정조 6년
黃昇源。以義禁府言啓曰。金川郡守成雲柱拿囚之意。敢啓。傳曰。待判堂謝恩捧供以聞。
정조 6년
以判義禁具善復初度呈辭。傳于趙鼎鎭曰。連値齋日。滯囚可悶。許遞。前望單子入之。待下批牌招開坐。
정조 6년
判義禁前望單子入之。金華鎭落點。
정조 6년
趙鼎鎭。以武二所差備官。以試官意啓曰。木箭試射。今方垂畢。當以柳葉箭繼射。而會試期日不遠。擧子錄名數多。在前如此之時。有貫革加設之例。今亦依前例。四貫革竝設之意。敢啓。傳曰。知道。昨因廉問聞之。科場猶有不嚴之事云。待畢試從當嚴處。卿等惕念擧行。仍以此意。一所一體知悉。兩所主試之將臣。監試之臺官。更或泛忽。比他試官。各別重勘。亦皆以此知悉。
정조 6년
黃昇源。以刑曹言啓曰。因罪人金昌祿之子履恭擊錚。其無嚴呼籲之罪。照法嚴飭事草記。傳曰。允。近來隄防。雖曰蕩然。一部明義之書。刊布未幾。有此覬覦之漸。此而不已。凶徒逆孽。皆將接蹤鳴錚。揆以國法。寧有是也事。命下矣。罪人金履恭依新定。式猥濫擊錚。事理甚重。遠地定配律。咸鏡道北靑府定配所。卽爲押送之意。敢啓。傳曰。知道。
정조 6년
黃昇源。以刑曹言啓曰。因忠州居劉召史上言。其夫郭山府定配罪人辛秀澤罪目。如或差輕。卽爲放釋事。命下矣。取考徒流案。則庚子年忠州牧陞戶砲手李時春。以私奴免賤。現發於點考時監司罷職。牧使先罷後拿。該色吏依事目定配事。自訓局草記蒙允。知委本道。而秀澤。以其時陞戶色吏。定配於郭山郡矣。陞戶砲手。係是輦下親兵。其所揀擇。非比尋常。而身爲本邑該吏。李時春來歷。必當詳知而不分良賤。苟然充上。有所現發。依事目定配。則恐不可以輕罪論。秀澤。以孤獨之人。有年八十病母云者。果如劉召史上言內辭緣。則情理雖甚可矜。而當初所坐。係關陞戶。揆以法意。有難遽然放釋。置之。何如。傳曰。已經數年。合有參恕之道。分揀放送。
정조 6년
黃昇源。以刑曹言啓曰。因罪人盧兢之子勉敬擊錚。不思其父之負犯。肆然呼籲之罪。自臣曹考律勘處事草記。傳曰。允。比金昌祿子稍有間焉。若其乖亂士習。誘惑人心。致使勢家子弟。目不識丁。自陷大戾。莫非此輩之罪。肆然呼訴。萬萬無嚴。朝家廣開不諱之門。思聞無隱之說。而至於此等之類。此等之言。適足爲啓倖竇貽後弊之資。自本曹各別嚴勘事。命下矣。罪人盧勉敬。依新定式。冒濫擊錚。事理重。遠地定配律。慶尙道草溪郡定配所。卽爲押送之意。敢啓。傳曰。前批旣諭事理。稍與金昌祿子。不無輕重。竝施遠配。殊欠綜核之政。以中道徒年。更爲磨鍊發配。
정조 6년
趙鼎鎭。以刑曹言啓曰。因盧勉敬草溪郡遠配草記。以中道徒年更爲磨鍊發配事。命下矣。依傳敎。罪人盧勉敬。以杖一百。徒三年。更爲照律。江原道杆城郡定配所。杖則收贖後。卽爲發配之意。敢啓。傳曰。知道。
정조 6년
趙鼎鎭。以義禁府言啓曰。金川前郡守曺命楫拿囚之意。敢啓。傳曰。知道。
정조 6년
刑曹啓目。粘仇奉世上言內辭緣。置之。何如。判付啓。同罪人蒙放與否。不可不詳考後決處。豈以厥漢姓名之不爲載錄於配案。竝與此漢事而置之勿施之科者。卿曹回啓。差欠詳審。此上言姑勿回啓。張莫乭崔二徵等漢。姓名之不載案簿委折。行査本道。待回移更爲論理稟處爲良如敎。
정조 6년
刑曹啓目。粘李興大擊錚原情云云。一邊之言。有難取信。從公處決之意。分付道臣。何如。判付啓。依允。
정조 6년
刑曹啓目。粘姜汝渭擊錚原情云云。肆然呼籲辭緣置之。何如。判付啓。依允。
정조 6년
刑曹啓目。粘鄭知先擊錚原情云云。照法勘處。何如。判付啓。依允。
정조 6년
刑曹啓目。李興大擊錚原情。分付道臣。何如。判付啓。依允。
정조 6년
刑曹啓目。張召史擊錚原情。依前同推。期於取服。何如。判付啓。依允。
정조 6년
刑曹啓目。崔雲鵬令漢城府稟處。何如。判付啓。依允。
정조 6년
刑曹啓目。朴三得令漢城府稟處。何如。判付啓。依允。
정조 6년
刑曹啓目。梁天運詳査稟處。何如。判付啓。依允。
정조 6년
刑曹啓目。崔召史嚴覈稟處。何如。判付啓。依允。
정조 6년
刑曹啓目。朴興得待用刑嚴刑取服。何如。判付啓。依允。
정조 6년
刑曹啓目。李快孫原情內辭緣。置之。何如。判付啓。依允。
정조 6년
刑曹啓目。李光國令漢城府稟處。何如。判付啓。依允。
정조 6년
刑曹啓目。朴聖興令漢城府稟處。何如。判付啓。依允。
정조 6년
刑曹啓目。金召史原情內辭緣。置之。何如。判付啓。依允。
정조 6년
刑曹啓目。李召史待用刑嚴訊得情。何如。判付啓。依允。
정조 6년
刑曹啓目。奴斗男詳査啓聞後。稟處。何如。判付啓。依允。
정조 6년
刑曹啓目。梁季成原情內辭緣。置之。何如。判付啓。依允
정조 6년
刑曹啓目。尹光勳令漢城府稟處。何如。判付啓。依允。
정조 6년
刑曹啓目。粘擊錚罪人白召史原情內辭緣。置之。何如。判付啓。情狀痛駭。原情內辭緣。勿施。分付。地方官嚴飭保授。無或更爲逃躱之意。行會該道伯處爲良如敎。
정조 6년
刑曹啓目。粘擊錚罪人朱召史原情內。辭緣勿施。何如。判付啓。與三陟定配是在。金龍大所爲。可謂一而二。究厥情狀。殊極切痛。分付地方官。嚴飭保授。俾無更逃之弊事。行會該道伯處爲良如敎。
정조 6년
禁府照目。奉常寺判官林鳳矣渠雖該色。旣不在直云爾。則宜有參量之道。以公罪勘放。杖一百。收贖罪。奉敎依允。
정조 6년
刑曹啓目。粘安山居童蒙沈興錫上言內。辭緣勿施。依前同推。期於取服。何如。判付啓。凡係洩冤枉伸幽鬱之事。豈欲一毫歇看。而至於此獄事。推官之傅輕。道臣之屈法。皆出於循私蔑公乙仍于。向來飭敎。何等丁寧。況旀又因厥妻之道上駭擧。伊後處分。又何等截嚴是隱則曾未幾何。縱子上言。益覺其無嚴。然事關爲父。姑不嚴繩。此後復以此事。有呼籲之擧。當各別處分。以此嚴飭。分付放送爲旀。在逃兩漢之尙不跟捕。揆以國法。萬萬寒心。京畿監司李亨逵從重推考。道內討捕守令。竝只指名現告。使之狀聞爲旀。以此上言推之。沈師伯稱名人之豪勢可知。令地方官。另加牢囚。無或有逃躱之弊事。嚴飭該道伯處爲良如敎。
정조 6년
禁府啓目。奉常直長洪原情云云。問目內辭緣。泛稱遲晩。刑推得情。何如。判付啓。該色郞廳。諉之入直官員。入直官又諉之前日入直官員。渠輩雖曰。不識道理。知有紀綱。焉敢乃爾。此供辭勿施。更良査問取招爲良如敎。
정조 6년
禁府啓目。金川前郡守曺命楫。時郡守成雲柱等原情云云。曺命楫段問目內辭緣泛稱遲晩。所當請刑是白乎矣。曾經宣傳官及喪人。勿爲請刑。旣有先朝受敎。議處爲白乎旀。成雲柱段問目內辭緣。泛稱遲晩。刑推得情。何如。判付啓。依允爲旀。成雲柱乙良。除刑推議處爲良如敎。
정조 6년
行都承旨嚴璹疏曰。伏以。臣連在內局。至於本院之出納。一無所與聞矣。卽者院吏。以兩湖儒生疏槪來眎。蓋以其中。有斥擧先臣名字。而以院中之不捧其疏。詬辱臣身。罔有紀極。臣雖不見其原疏。究其語意。誠是千萬夢想之外。臣以庸陋衰頹之跡。經年冒據者。只爲所重之在於直宿。況當逐日湯劑監煎之時。豈敢爲一刻離次之計。而今此所遭。不惟止於臣身。則晏然在直。實非私心之所安。玆不得不忙陳短章。徑出禁門。伏乞聖慈。俯賜諒察。亟許鐫改。仍治臣罪。以肅朝綱。以安賤分。不勝幸甚。批答出傳敎。
정조 6년
大司憲李𡊠箚曰。伏以。吏郞金載瓚之以玉堂前望事。乍囚旋放。旣出於我聖上寬假之恩。則固當卽爲擧行之不暇。而諉以未肅。不卽奉承。已極寒心。而況臣帶文兼。職又從事。不爲淸齋於公廨。乃敢偃處於私次。致有達宵酬應之煩。揆以國體。萬萬駭然。目今紀綱。雖曰掃地。寧有如許道理。臣謂吏曹正郞金載瓚爲先施以譴削之典。斷不可已也。取進止。答曰。省箚具悉。所陳極是。依施。
정조 6년
壬寅三月初三日辰時。上御誠正閣。藥房提調入侍時。藥房提調鄭民始。左承旨徐有防。記事官趙興鎭。別兼春秋徐龍輔鄭東浚。醫官吳道炯。以次進伏訖。民始曰。夜間聖體。調攝。若何。而咳嗽等候。亦何如耶。上曰。與昨一向。而最可悶者。汗氣終不止息矣。民始曰。外感和解。則汗氣自然出止矣。仍命道炯診候。道炯診候後退伏曰。左三部浮大之症。比昨稍定。而元氣似有不足之慮。昨日進御湯劑中。加人蔘五分。似合矣。上曰。外感之症。服人蔘。未知合當矣。道炯曰。聖敎至當。而元氣如有不足之慮。則雖感氣。用蔘甚好矣。上曰。提調之意。何如。民始曰。臣則所昧醫理。而閭巷間患感。而多日未差。元氣若落下。則以補中益氣湯。亦入人蔘。以此觀之。五分重加入。以補元氣。似好矣。上曰。然則加入人蔘五分煎入好矣。命退。諸臣以次退出。
정조 6년
壬寅三月初三日辰時。上御誠正閣。左承旨入侍時。左承旨徐有防。假注書趙衍德。別兼春秋徐龍輔鄭東浚。以次進伏訖。上曰。泮儒試券。今已考畢。則對讀官二人。持入試券事。分付。賤臣承命出。與鄭民始徐有隣偕入進伏。上曰。今番科作。何如。民始曰。多不善作故只以四張合考。持入矣。上曰。大體試券。能無失旨者乎。民始曰所製擧皆失旨矣。命有防讀奏試券訖。上曰。落軸盡爲持來。賤臣承命出持入。命民始等考訖。命書等第拆封。有防讀奏姓名訖。命書傳敎曰。三日製居首進士崔光泰直赴會試。之次進士安光宇給二分。之次次上生員金圭紙筆墨。依例捧傳旨。上曰。吳道炯召入。賤臣承命出。與道炯偕入進伏。上曰。痰滯之候。尙未快可。且有鬱熱之症。是何所祟乎。道炯曰。鬱熱之候。時有陞降之氣而然矣。民始曰。皇壇望拜禮。只隔數日。而聖候。尙未復常。似難以定日行禮矣。命書榻敎曰。初六日皇壇望位禮。更待下敎爲之。上曰。試官先退。修納榜目。可也。民始等承命退出。有防曰。臣待罪該房。適有仰達者。謁聖期日不遠。而當入試望者。多有原任。在外人。將無以推移備擬。毋論堂上堂下。在鄕侍從人員。竝催促上來之意。申飭該曹。何如。上曰。依爲之。奚特侍從而已。卿宰以下在外人員。無論元在外。受由在外。竝與侍從在外人員。各別催促上來。如是申飭之後。在近畿不爲上來者。計其程道。政院直捧禁推傳旨。可也。出擧條上曰。右副承旨入侍。賤臣承命出。與徐鼎修偕入進伏。命鼎修書傳敎曰。謁聖在近。卿宰侍從在外人員。纔令申飭上來。而試院凡事。文衡主管焉。此時文衡。豈可在外乎。且況出肅日入侍。以時往來。已有筵話。情理雖曰難捨。臨期暫赴。有甚不可。以此意下諭于大提學金鍾秀處。仍自本院另加申飭。以都承旨嚴璹上疏。命書傳敎曰。此上疏還給。此時藥院。豈可徑出。卽爲牌招。使之仕進。此後若以此等惹鬧之事。或有煩浼之擧。則當該承旨泮長當重勘。以此知悉。又命書傳敎曰。昨夜巡邏。多有闕點處。該將臣若能申飭。安有是也。況兩捕將之特差試官。意謂防奸。而試所擧行。全事泛忽。摘奸時被捉。若是夥然。以此以彼。不可不罪。左右捕將。爲先遞差。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨趙鼎鎭坐。左副承旨李世奭坐。右副承旨徐鼎修坐直。同副承旨黃昇源坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
傳于徐有防曰。右承旨馳詣元陵。奉審摘奸以來。
정조 6년
傳于黃昇源曰。提調入侍。
정조 6년
備忘記。觀此嶺伯狀聞。今朔初旬。饑口比前等增加。至於二萬餘口之多。窮春民産之轉益懸磬。推可知已。念彼頷顑。不遑寧息。未知抄饑排巡之際。果無當入不入之嘆乎。方伯萬有一不能遍察其虛實。唉哉無告。安免顚壑。或捐瘠之患也。且以狀辭言之。目下民情。猶不別白陳列。爲道臣者。若體朝家宵旰之憂。豈容若是其泛忽。慶尙監司趙時俊緘辭。從重推考。續當有考察之擧。令道臣爲先申諭列邑。俾各悉心賙活。無致從後現發。抵以重辟事。自備局詳細措辭。今日內嚴飭該道臣處。
정조 6년
李世奭。以成均館官員。以大司成言啓曰。方外儒疏。必待賢關回通。然後始許捧納。此實先朝受敎。而蓋欲知多士公議故也。是以凡有疏議回通。必掌色齊着署。齋儒同可否。然後始爲回通矣。近來則此規漸弛。或有他掌色所不知。齋儒所不知。而一二掌色着署回通云。殊非先朝受敎之意也。此後各別申飭。如有復踵前習者。隨現責罰之意。敢啓。傳曰。知道。
정조 6년
傳于徐鼎修曰。丕闡堂則暫時殿座之所。勿爲修理。明倫堂則只房內塗褙鋪陳事。分付。
정조 6년
傳于徐有防曰。近來宣傳官擧行。全不成說。甚至尋常摘奸。反不如無識下隷。此而不懲。來頭將無以使役。承傳宣傳官閔百履姑從末勘。令該曹昨日以前承傳仕。爲先削仕。仍令該廳。施以重罰。
정조 6년
黃昇源。以兵曹言啓曰。今三月初九日。大駕詣泮宮齋宿。初十日謁聖後。文武科試取時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓局步軍全數爲前廂。禁御出番鄕軍各二哨爲後廂。訓將都領隨駕環圍闊遠之故。如是把定。而至於馬軍。別無用處。只以二哨磨鍊。隨駕事。分付。禁營留陣。餘勿留營。丕闡堂試所墻垣外。布帳環圍軍。以先後廂中。三營軍各二哨除出。各別堅守之意。訓鍊大將處。預爲約束。而禁軍二番隨駕。挾輦軍倭槍手外。以二百名磨鍊。內外作門。另加嚴飭。或有錄名外。擧子之攔入者。又或有武擧子代射人攔入之弊。卿與隨駕營將臣。難免不飭之責。交相惕念。無忽先甲之諭。其他節次。一依戊戌節目遵。用可也。
정조 6년
黃昇源啓曰。各司回啓。不得過三日之限。自是定式。而今番上言中。啓下義禁府者。過限不爲回啓。事體所在。殊涉未安。該府行公堂上。幷推考警責。何如。傳曰。允。
정조 6년
傳于徐有防曰。南兵使有闕之代。口傳各別擇差。
정조 6년
刑曹啓目。粘童蒙崔益大原情云云。依道臣狀請。從重科罪之意。一體。分付。何如。判付啓。此獄事。終涉眩亂。有難輕易判下。過齋日後。卿與舊道伯。持文案登對覆奏爲良如敎。
정조 6년
行都承旨嚴璹藥院直。左承旨徐有防坐直。右承旨趙時偉坐直。左副承旨李世奭坐。右副承旨徐鼎修坐。同副承旨黃昇源坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
傳于徐有防曰。藥房提調入侍。
정조 6년
承旨前望單子入之。趙時偉落點。
정조 6년
傳于黃昇源曰。新除授承旨敍用。牌招察任。
정조 6년
傳于黃昇源曰。元陵出去奉常寺當該員役及熟手。爲先令攸司嚴囚。
정조 6년
傳于黃昇源曰。判書似當引義。雖値齋日。參議開坐捧直招待草供入侍。
정조 6년
兵曹口傳政事。以李漢豊爲南兵使。
정조 6년
徐有防。以弘文館言啓曰。本館下番。無他推移之員。不得已以上番姑降入直之意。敢啓。傳曰。知道。
정조 6년
趙時偉。以兵曹言啓曰。今番陵幸時。隨駕將校軍兵。各差備等犒饋。依定奪。以乾物分給之意。敢啓。傳曰。知道。
정조 6년
趙時偉。以兵曹言啓曰。依下敎。內吹螺赤及龍虎營兼內吹等處。木綿。依例施賞之意。敢啓。傳曰。知道。
정조 6년
刑曹啓目。粘罪人朴順興。令本道公決後。狀聞之意。分付。何如。判付啓。令道臣除尋常明査後。狀聞爲良如敎。
정조 6년
刑曹啓目。粘罪人金慶佑詳査啓聞。何如。判付啓。依朴順興原情回啓。判付。令道臣各別嚴査狀聞。近來外邑回啓。每患遲滯。此後過限者。自卿曹另察論警爲良如敎。
정조 6년
刑曹啓目。粘罪人金正浩自臣曹詳査決處。何如。判付啓。回啓內辭意甚是。依此施行爲良如敎。
정조 6년
刑曹啓目。粘罪人成致中自臣曹考律勘處。何如。判付啓。事係爲母。分揀放送爲良如敎。
정조 6년
刑曹啓目。奉常寺庫直韓廷哲等原情云云。俱以遲晩。所當自臣曹考律嚴勘是白乎矣。旣有捧直招入侍之命。上裁。何如。判付啓。渠輩雖曰。蚩蚩之氓。亦具一端省覺。本陵享事所用物種捧上之際。豈敢如是用情乎是旀。至於熟設不精之罪。尤甚無狀是如乎。前後飭敎。不但截嚴。纔以此事。勘科未幾。又有此執頉之擧。其矣等情狀。節節痛駭。所謂庫直是如爲在。鄭順國稱名漢。熟手是如爲在。全世榮稱名漢。竝只照律遠配。仍令配所官。待用刑嚴刑懲勵後。令道臣狀聞事。行會爲旀。陪進庫子及各種進排貢人等。亦竝自本曹嚴加照律決處後。草記爲旀。典祀官姜鳳瑞聞是耽羅人云。其不能事事。勢所固然。本陵典祀。豈可以主簿差遣乎。當初差遣之堂上。爲先從重推考。該寺公事提調罷職。遣官攝祀。方切如不祭之歎是隱則爲獻官爲陵官者。乃敢如是泛忽。事之寒心。孰甚於此。當該獻官罷職。陵司拿問嚴處。典祀官不可全然無罪。依判官林鳳頀例勘律事。分付該府。此後京外祀享。更有此等之弊。處分不止於此。另加嚴飭該寺爲良如敎。
정조 6년
壬寅三月初五日辰時。上御誠正閣。藥房提調入侍時。藥房提調鄭民始。左承旨徐有防。記事官趙興鎭。記注官金鳳顯。別兼春秋徐龍輔。醫官吳道炯。以次進伏訖。民始曰。昨日進御湯劑後。夜間聖。體調。攝若何。而汗氣亦。若何。上曰。汗氣比昨少減。而終不止息。咳嗽一向。極可悶也。民始曰。醫官旣已待令。今日脈度。更爲診按。似好矣。上命道炯診候。道炯診候後退伏曰。脈度比昨日顯有平復之漸。而隔痰終不快解。今日一貼。依前方更爲進御。似好矣。上曰。然則提調煎入。命退。諸臣以次退出。